**Telefonálás**

**Telefonálásra a fogvatartottak a bv. intézet által biztosított, egyéni felszerelési tárgyként kiadott, nem nyilvános mobil távközlési szolgáltatás igénybevételére alkalmas telefonkészüléket használhatják.** A fogvatartottak feltöltő kártyát vásárolhatnak az intézetben kiétkezés során, az egyenleg feltöltését elsősorban a fogvatartott egyéni számlalapján címzett telefonálásra elkülönített egyenlegből kell biztosítani, másodsorban a szabadon felhasználható keretből, harmadsorban a kiétkezésre elkülönített keretből. A célzott telefonálás jogcímen beérkezett pénzösszegek a mobilegyenlegre nem kerülnek automatikusan feltöltésre. A mobilegyenleg vásárlása után a mobilegyenlegen való jóváírás 24 órát is igénybe vehet. A telefonszám ismeretében feltöltést más személy is kezdeményezhet.

**A készülékek nem hívhatóak vissza.** A védő hetente egyszer - az előzetesen letartóztatott büntetőeljárási jogainak gyakorlása érdekében - a házirendben megállapítottak szerint, egy óra időtartamban jogosult telefonbeszélgetés kezdeményezésére, az intézet nyilvános telefonszámán, ügyfélszolgálaton keresztül. A kezdeményezésről az intézet dokumentált módon tájékoztatja a fogvatartottat, aki saját elhatározása szerint védőjét visszahívhatja.

**A telefonálás feltételei:**

A telefonálás időtartama végrehajtási fokozattól és rezsimkategóriába sorolástól függ. A kirendelt és meghatalmazott védővel történő telefonbeszélgetés ideje nem korlátozott. Jogi végzettséggel nem rendelkező képviselőkkel történő telefonbeszélgetés időtartama a rezsim szerinti időtartamba beszámít.

A fogvatartott kizárólag az engedélyezett kapcsolattartóinál rögzített telefonszámokon kezdeményezhet hívást.

**A telefonbeszélgetés biztonsági okokból megszakítható!**

A mobiltelefon beszélgetések a jogszabályok által meghatározott behallgatási szabályok szerint behallgathatók.

**Telefon óvadék**

Fogvatartotti mobiltelefon 35.000 Ft óvadék zárolását követően vehető igénybe. Az összeg egészben vagy 6 havi részletben is megfizethető. Az óvadék fizethető szabadon felhasználható egyenlegből, a célzott összegből, a védett pénzből és a szükségleti cikkekre fordítható összegből.

A fogvatartott a bv. intézet által biztosított mobiltelefon igénybevételéről bármikor lemondhat. Amennyiben a fogvatartott már rendelkezik mobil telefonnal és **nem járul hozzá az óvadék megfizetéséhez**, a készülék visszavételre kerül. A mobiltelefon készülékén maradt egyenleget a fogvatartott célzott letéti pénzként visszakapja.

**Szabaduláskor**, illetve ha óvadékkal rendelkező fogvatartott telefon igénybevételéről lemond, a mobiltelefon készülékén maradt egyenleget a fogvatartott célzott letéti pénzként visszakapja. A bv. intézet ellenőrzi a visszaszolgáltatott készülék sérülésmentességét. Amennyiben a készülék hiányos, vagy rongált az óvadék összegéből a kár összege levonásra fog kerülni, és a fenn maradó óvadék összeg kifizetésre vagy kipostázásra kerül a személy részére.

Amennyiben a telefon leadásakor a készülék sérülésmentes, az óvadék teljes összege visszajár.

Fogvatartás ideje alatt mobiltelefonnal kapcsolatos károkozáskor a kárösszeg az óvadék összegéből kerül levonásra. A fogvatartott akkor kaphat másik készüléket, ha a kárösszeg levonása után, kifizeti az óvadék teljes összegét.